b'\n_START_ARTICLE_\nLamelli (arkkitehtuuri)\n_START_PARAGRAPH_\nLamelli tarkoittaa arkkitehtuurissa samanlaisena toistuvaa rakennusyksikk\xc3\xb6\xc3\xa4. Yleens\xc3\xa4 lamelli on kerrostalon porrask\xc3\xa4yt\xc3\xa4v\xc3\xa4n ja siihen avautuvien huoneistojen sek\xc3\xa4 muiden tilojen muodostama kokonaisuus, porrasjakso. Lamelli voi olla my\xc3\xb6s rivi- tai ketjutalon osa, joka koostuu yhden asuntoyksik\xc3\xb6n tiloista. Lamelleista koostuvia pitk\xc3\xa4nomaisia kerrostaloja kutsutaan lamellitaloiksi , aikaisemmin my\xc3\xb6s kaitiotaloiksi. Ennen lamellitalo-sanan vakiintumista asemakaavaopin professori Otto-Iivari Meurman esitti teoksessaan Asemakaavaoppi vuonna 1947, ett\xc3\xa4 t\xc3\xa4llaista taloa nimitett\xc3\xa4isiin kaitiotaloksi. Yhten\xc3\xa4 esimerkkin\xc3\xa4 lamellirakennuksesta on Niinisalon tykist\xc3\xb6prikaatin kasarmirakennus. Kyseess\xc3\xa4 on kolmikerroksinen rivitalokiinteist\xc3\xb6, joka jakautuu A-, B- ja C-lamelleihin.'